KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE

EU osallistuminen Milanossa vuonna 2015 järjestettävään maailmannäyttelyyn ”Maapallon ruokkiminen – energiaa elämää varten”

1. Johdanto ja tausta

Milanossa 1. toukokuuta–31. lokakuuta 2015 järjestettävän vuoden 2015 maailmannäyttelyn teemana on ”Maapallon ruokkiminen – energiaa elämää varten” (Feeding the Planet: Energy for Life). Tämänkertaisesta maailmannäyttelystä on tarkoitus tulla elintarvikkeita ja kestävyyttä koskevan maailmanlaajuisen keskustelun merkittävä virstanpylväs, ja se toimii näitä kysymyksiä koskevien poliittisten keskustelujen ja aloitteiden foorumina. Yli 120 maata on jo vahvistanut osallistumisensa, mikä osoittaa vahvan sitoutumisen tapahtumaan.

Tapahtumaan odotetaan yhteensä 20:ta miljoonaa kävijää, mikä tarjoaa erinomaisen tilaisuuden välittää tietoa Euroopan (ja muiden maiden) kansalaisille maailmannäyttelyssä esiin nostettavista tärkeistä aiheista ja keskustella heidän kanssaan niistä. Maailmannäyttely järjestetään samanaikaisesti myös verkossa, jossa tavoitteena on miljardi internetkävijää, mikä laajentaa vaikutuksia.

Maailmannäyttelyt ovat kautta aikojen olleet mittavia kansainvälisiä tapahtumia, joissa maat sekä yksityiset toimijat ja organisaatiot esittelevät ja edistävät identiteettiään, toimintamallejaan ja saavutuksiaan kulloisenkin maailmannäyttelyn aiheen alalla. Tämänkertainen maailmannäyttely ei ole kuitenkaan ainoastaan kulttuuritapahtuma, vaan myös poliittinen tapahtuma, joka kerää maat ja kansainväliset järjestöt yhteen pohtimaan yhä polttavampia elintarvikkeisiin ja kestävyyteen liittyviä kysymyksiä. EU:n olisikin vakiinnutettava keskeinen asemansa tässä maailmanlaajuisesti käytävässä keskustelussa ja käytettävä tämä tilaisuus hyväkseen hedelmällisen yhteistyön kehittämiseksi näissä asioissa muiden, sekä julkisen että yksityisen sektorin, sidosryhmien kanssa.

Euroopan unionin toimielimet ovat tähän asti olleet aktiivisesti mukana kaikissa aiemmissa EU:n alueella järjestetyissä maailmannäyttelyissä ja useimmissa muualla maailmassa järjestetyissä maailmannäyttelyissä. Lisäksi EU:n aiemmasta osallistumisesta laaditut raportit osoittavat, että tällaisella tapahtumalla voi olla merkittävä vaikutus kansalaisten näkemyksiin EU:sta ja kansalaisten asenteeseen EU:ta kohtaan.

Näiden seikkojen johdosta komissio on aktiivisesti tarkastellut erilaisia osallistumisvaihtoehtoja. Tässä aiemmista maailmannäyttelyistä tehtyyn laajaan analyysiin perustuvassa tiedonannossa esitetään asetetut tavoitteet, käytännön näkökohtia ja ehdotetut lähestymistavat, joiden tarkoitus on optimoida EU:n osallistuminen Milanon maailmannäyttelyyn tiiviissä yhteistyössä komission, Euroopan parlamentin ja muiden osallistumisesta kiinnostuneiden EU:n toimielinten kanssa.

2. EU:n osallistumisen tavoitteet ja hyödyt

Tiedottaminen

Maailmannäyttely tarjoaa tilaisuuden tiedottaa EU:n keskeisistä saavutuksista elintarvikkeiden ja kestävyyden alalla, sillä sen kautta on mahdollisuus tavoittaa miljoonia ihmisiä. Tapahtuma ajoittuu samaan aikaan vuosituhannen kehitystavoitteiden päättymisvuoden kanssa sekä vuoden 2015 jälkeisen toimintakehyksen alkuun. Viimeksi mainittuun kuuluu myös kestävän kehityksen tavoitteet. EU:n toimet ja saavutukset pyrittäessä saavuttamaan näitä tavoitteita olisi tuotava esiin samoin kuin EU:n näkemykset edessä olevista haasteista ja siitä, kuinka EU on valmistautunut vastaamaan niihin.

Vuosi 2015 osuu myös Eurooppa 2020 -strategian täytäntöönpanon puoliväliin, joten maailmannäyttely on ihanteellinen tilaisuus esitellä strategian alustavia tuloksia maailmannäyttelyn aiheiden alalla, esimerkiksi jäsenvaltioiden yhteisin toimin aikaansaamia saavutuksia, sekä tiedottaa Eurooppa 2020 -strategian jälkipuoliskon tavoitteista ja edistää näin EU:n politiikkojen myönteistä vastaanottoa ja niiden ymmärtämistä.

Aloite vuoden 2015 nimeämisestä kehitysyhteistyön eurooppalaiseksi teemavuodeksi on parhaillaan tarkasteltavana. Jos aloite hyväksytään, maailmannäyttely tarjoaa erinomaisen foorumin siitä tiedottamiseen.

EU:n olisi ensisijaisesti pyrittävä tuomaan esittelypisteessään julki yksi ainoa selkeä ja helposti ymmärrettävä viesti, joka kattaa tapahtumaan osallistuvien EU:n toimielinten yhteiset tavoitteet elintarvikkeiden ja kestävyyden alalla. Lisäksi tapahtumaan osallistuvien EU:n toimielinten olisi järjestettävä konferensseja ja tapahtumia, joissa paneudutaan syvemmin erityiskysymyksiin sekä kiistanalaisiin kysymyksiin.

Poliittinen suunnittelu

Maailmannäyttely on ihanteellinen tilaisuus avoimen ja tulevaisuuteen suuntautuneen keskustelun käymiseen kansalaisten kanssa, ja siihen sisältyy valtavat mahdollisuudet tulevien linjausten muotoiluun. EU:n olisikin maailmannäyttelyssä pyrittävä tiedottamisen ohella vuorovaikutukseen näyttelyvierailijoiden kanssa ja tarjoamaan tilaisuuden keskustelulle. Näyttelyvierailijoille keskustelun herättämiseksi asetettavat keskeiset kysymykset olisi määriteltävä etukäteen ja niitä olisi testattava kohderyhmiin.

Vahvistaakseen maailmannäyttelyn vaikutusta kehityksen vauhdittajana ja askeleena kohti ratkaisujen löytämistä elintarviketurvan, elintarvikkeiden turvallisuuden, kestävän kehityksen ja elintarvikkeiden, rauhan ja kulttuurin aloilla järjestäjät ovat laatineet strategia-asiakirjan, jonka vuoden 2015 maailmannäyttelyn näyttelyvastaava jakoi 10. lokakuuta 2012 maiden edustajille[1].

Kyseinen asiakirja on täydennettävä asiakirja, jonka tavoitteena on yhtäältä johtaa vierailijoiden allekirjoittamaan ohjelmajulistukseen, joka sitoo heitä henkilökohtaisella tasolla, ja toisaalta tarjota tilaisuus yhteiseen poliittisluonteiseen keskusteluun politiikan hahmottelemiseksi. Kaikki näytteillepanijat osallistuvat maailmannäyttelyn valmistelun aikana tämän jatkuvasti kehittyvän asiakirjan laatimiseen. Komissio toimittaa kommenttinsa strategia-asiakirjan ensimmäiseen luonnokseen vuoden 2013 aikana.

Valistaminen

Strategia-asiakirjassa esitetyt neljä aihealaa ovat paitsi merkittäviä maailmanlaajuisesti myös useiden EU:n politiikkojen kannalta olennaisia, ja ne vaikuttavat EU:n kansalaisten elämään päivittäin. Nämä kysymykset ovat kauaskantoisia: elintarviketurva, johon liittyy nälänhätä ja aliravitsemus, on ratkaisevan tärkeä kysymys erityisesti kehitysmaissa, mutta myös Euroopassa on ruokaan liittyvä ongelma: yhä lisääntyvä väestön liikalihavuus ja sairaudet, jotka liittyvät liikasyöntiin ja tietämättömyydestä johtuviin vääränlaisiin ruokailutottumuksiin.

Elintarvikkeiden turvallisuudesta on viimeisen 15 vuoden aikana muodostunut keskeinen osa EU:n elintarvikepolitiikkaa, ja EU:n malli tarjoaa muulle maailmalle oivallisen esimerkin. EU:n elintarvikkeisiin soveltaman lähestymistavan lähtökohta on kansalaisten ja kuluttajien turvallisuuden varmistaminen, ja se muodostaa EU:n elintarviketeollisuuden maailmanlaajuisen maineen ja menestyksen perustan. Kestävyydestä on tullut yhä tärkeämpi kysymys sekä EU:n kansalaisille että maailmanlaajuisesti, sillä on yhä tärkeämpää käyttää resursseja tehokkaammin tulevien sukupolvien hyvinvoinnin varmistamiseksi ja ympäristövaikutusten rajoittamiseksi, jotta jo nyt niukoiksi käyneet luonnonvarat kyetään säilyttämään. Näin ollen EU:n olisi pyrittävä myös valistamaan: pelkän tiedottamisen sijaan EU:n olisi esitettävä näyttelyvierailijoille elintarvikkeiden ja kestävyyden alalla ratkaisukeskeisiä lähestymistapoja, joiden avulla kansalaiset kykenevät muuttamaan elintapojaan myönteiseen suuntaan, esimerkiksi vähentämään elintarvikejätteitä ja tekemään terveellisempiä ravitsemusta koskevia valintoja.

3. Käytännön näkökohtia

Näyttelyalue sijaitsee Milanosta luoteeseen ja käsittää 1,1 miljoonaa m². Maailmannäyttelylle varattu alue voi ottaa vastaan 140 000 kävijää päivittäin, ja se jakautuu kahteen toisiinsa nähden kohtisuoraan akseliin ”Decumanukseen” (1,5 km), jossa on noin 70 vuokrattavaa ja itse rakennettavaa näyttelytilaa, ja ”Cardukseen” (350 m), joka on varattu italialaisille näytteilleasettajille.

Maailmannäyttely rakennetaan ”älykkääksi kaupungiksi” innovatiivista suunnittelua ja edistyneimpiä teknologioita käyttäen täydellisen interaktiivisuuden (esim. virtuaalivahvisteinen todellisuus ja sosiaalinen verkostoituminen), ekosuunnittelun, älykkäiden liikennejärjestelmien, jonojen hallinnointitekniikoiden, energiatehokkuuden ja jätteiden minimoinnin ja kierrätyksen varmistamiseksi. Yhdenmukaisuuden varmistamiseksi eri rakennusten suunnittelussa ja rakentamisessa noudatetaan pitkälle yhdenmukaistettuja sääntöjä.

Jotta saataisiin aikaan merkittävä vaikutus ja jotta varmistetaan jatkuva vuorovaikutus käyttäjien kanssa koko tapahtuman ajan sekä vahvistetaan käsitystä EU:sta maailmanlaajuisena poliittisena toimijana, olisi parasta, että EU on fyysisesti paikalla koko maailmannäyttelyn ajan.

Italialaiset järjestäjät ovat tarjonneet EU:lle näyttelytilaa hyvältä paikalta Italian paviljongin vierestä Cardus-näyttelyalueelta Palazzo Italian edestä Lake Arena -areenan vierestä, jossa merkittävimmät institutionaaliset, kulttuuri- ja vapaa-ajan tapahtumat järjestetään. Kyseisellä alueella on eniten vierailijoita, joten tämän pitäisi maksimoida EU:n näyttelytilan edut.

EU:lle alustavasti varatun näyttelytilan koko on yhteensä 1 500 m², joka koostuisi kolmikerroksisesta rakennuksesta. Ensimmäinen kerros on varattu varsinaiselle näyttelytilalle, toisessa kerroksessa ovat kokous- ja konferenssitilat ja kolmannessa ulkoilmaterassi. Palazzo Italian läheisyys vähentää tilavaatimuksia ja pienentää kustannuksia, sillä siellä on myös EU:n tapahtumille käytettävissä oleva konferenssikeskus.

EU:n Cardus-näyttelytilojen lisäksi EU voisi olla laajemminkin esillä näyttelyalueella, ja tässä voitaisiin hyödyntää digitaalista viestintätekniikkaa. Tätä voitaisiin käyttää myös perustana vuorovaikutuksen ja synergioiden luomiseen maailmannäyttelyn verkkoversion ja sen odotetun miljardin internetkävijän kanssa. Vuoden 2015 maailmannäyttely poikkeaakin erittäin innovatiivisen ja teknologisen profiilinsa vuoksi radikaalisti kaikista aiemmista maailmannäyttelyistä: näyttelyvieraat voivat verkkosivustojen, sovellusten ja älykkään teknologian avulla organisoida näyttelykäyntinsä ja suunnitella sen etukäteen samoin kuin sen, mitä haluavat tehdä ja nähdä. Siksi on olennaisen tärkeää suunnitella uusia älykkäitä tapoja toimia vuorovaikutuksessa näyttelyvieraiden kanssa ja houkutella heitä sekä EU:n näyttelytilaan että muualle näyttelytiloihin.

Budjetti

Nykyisten budjettirajoitusten johdosta on kaavailtu, että tilaan liittyvien kustannusten rajoittamiseksi EU osallistuu Milanon maailmannäyttelyyn pienehköllä fyysisellä 1 500 m²:n näyttelytilalla. Tämä on puolet EU:n Hannoverin maailmannäyttelyssä käytössä olleesta näyttelytilasta[2].

Italian järjestäjien EU:n toimielimille varaama näyttelytila edellyttäisi vuosille 2014 ja 2015 jakautuvaa noin 10 miljoonan euron perusbudjettia. Maailmannäyttely keskittyy maatalouteen ja kestävyyteen, joten pääasiallinen rahoitus saadaan asianomaisen budjettikohdan määrärahoista. Lisäresursseja otetaan käyttöön vuonna 2015 temaattisten tapahtumien ja näyttelyiden järjestämiseen nykyisen tai suunnitteilla olevan talousarvion puitteissa.

4. EU:n osallistumista koskevia alustavia ehdotuksia

On erittäin tärkeää, että EU:lla on yksinkertainen viesti, joka korostaa EU:n tärkeää asemaa elintarvikealalla. Aikaisempien maailmannäyttelyiden perusteella tiedetään, että näyttelyvieraat käyvät useissa paviljongeissa ja ovat niissä vain vähän aikaa, minkä vuoksi heille jää mieleen vain muutamia keskeisiä ajatuksia. Välitettävää viestiä pohdittaessa on myös pidettävä mielessä, että nykyiset kysymyksenasettelut saattavat vielä muuttua vuoteen 2015 mennessä. Viestin on niin ikään oltava niin yksinkertainen, että sen ymmärtää tavallinen kadunmies. Ihanteellista olisi testata sitä kohderyhmiin ennen maailmannäyttelyä.

Välitettävää viestiä ja pääosastojen järjestämiä tapahtumia silmällä pitäen voitaisiin tarkastella useita EU:n aloitteita ja politiikkoja elintarvikkeiden ja kestävyyden aloilla, esimerkiksi seuraavia:

– Maailmannäyttelyn aiheet liittyvät ensisijaisesti maatalouteen, jossa EU on erityisesti YMP:n mutta myös monien muiden politiikkojen kautta erittäin aktiivinen. Olisi esimerkiksi mielenkiintoista koeluonteisesti seurata kansainvälisen perheviljelmien teemavuoden (2014) tuloksia ja tarkastella yksityiskohtaisesti maatalouden osuustoimintaliikettä selvänä painopisteenä instituutioiden kehittäminen kehitysmaissa, erityisesti Afrikassa.

– Elintarvikkeet ovat keskeinen osa EU:n taloutta: Euroopan unioni on maailman suurin elintarvikkeiden viejä, ja EU:n elintarviketeollisuus edustaa unionin suurinta valmistusteollisuutta, jonka vuotuinen liikevaihto on lähes biljoona euroa ja joka työllistää yli neljä miljoonaa ihmistä. EU:n aktiivinen osallistuminen maailmannäyttelyyn on ratkaisevan tärkeää poliittisen keskustelun muovaamiseksi ja mahdollisten alan tulevaisuuden strategioiden hahmottelemiseksi ja siten teollisuuden kilpailukyvyn ja viennin edistämiseksi.

– EU on maailman suurin kehitysavun antaja maailmassa, ja tämä on tilaisuus osoittaa Euroopan kansalaisille ja maailmalle EU:n elintarvike- ja ravitsemusturvaa koskevien toimien laajuus kaikkein heikoimmassa asemassa olevilla maailman alueilla. Elintarviketurvan yhteydessä maailmannäyttelyssä kiinnitetään erityistä huomiota myös elintarvikejätteisiin. Vaikka nälänhätä on edelleen vakava globaali ongelma erityisesti kehitysmaissa, 40 prosenttia ihmisravinnoksi tuotetusta ruoasta menee vuosittain hukkaan eri puolilla maailmaa. EU on ensimmäisenä toimimassa tällä alalla, ja sen tavoitteena on puolittaa jätteeksi päätyvien syömäkelpoisten elintarvikkeiden määrä vuoteen 2020 mennessä. Tähän tähtäävä työ, johon on eri sidosryhmät osallistuvat suoraan, on jo aloitettu, ja maailmannäyttely tarjoaa tilaisuuden esitellä tuloksia ja levittää parhaita käytäntöjä.

– Elintarvikkeet ovat osa yhteistä ja monipuolista kulttuuriperintöämme, maailmanlaajuinen EU:n elämäntavan tunnus. Tämä on osittain EU:n harjoittaman politiikan tulosta erittäin tärkeällä elintarvikkeiden turvallisuuden ja laadun alalla. Erityisesti elintarvikkeiden turvallisuuden alalla EU:ta ja sen tieteeseen perustuvaa lähestymistapaa, joka pohjautuu selkeästi toisistaan erillään oleviin riskinarviointiin ja riskinhallintaa, pidetään esimerkkinä muulle maailmalle. Elintarvikkeiden laadusta on tullut yhä tärkeämpää nykypäivän terveystietoisessa yhteiskunnassa, jossa yhteys elintarvikkeiden ja terveyden välillä on yhä selvempi. EU on myös alan keskusteluissa edelläkävijä: EU edistää terveellisen ravinnon standardeja sekä valistustoimilla että poliittisilla konsepteilla, joissa tärkeässä osassa ovat sidosryhmien aktiivinen osallistuminen ja kuluttajien tiedonsaanti.

– Ympäristön kestävä kehitys, josta on tulossa ensisijainen kysymys kaikkialla maailmassa ja yhteiskuntamme kasvava huolenaihe, kytkeytyy olennaisesti elintarvikkeisiin. EU:n saavutuksia kestävän energian alalla, erityisesti energian tehokkaassa käytössä ja energian kestävässä tuotannossa, on myös korostettava. Tässä yhteydessä voitaisiin tarkastella vuonna 2012 käynnistetyn kestävää energiaa koskevan aloitteen vaikutuksia maailmannäyttelyn aihealoihin.

– Maailmannäyttely olisi myös oiva tilaisuus tuoda esiin ja kehittää edelleen EU:n toimia ja saavutuksia tutkimuksen ja innovaation alalla, esimerkiksi esittelemällä EU:n puiteohjelmista tuettujen, keskeisten elintarvikkeiden ja maatalouden tulevaisuuden kannalta merkittävien T&K-hankkeiden tuloksia, muun muassa maailmannäyttelyn tieteellisen ohjelman yhteydessä.

Maailmannäyttelyn kulttuuri- ja tiedetapahtumat

Maailmannäyttely tarjoaa osallistujille poikkeuksellisen tilaisuuden järjestää kulttuuri- ja tiedetapahtumia (konferensseja, seminaareja, näyttelyitä jne.), joiden avulla voidaan edistää keskeisten EU:n viestien välittymistä, tiedottaa tehokkaasti ja herätellä kansalaisten kanssa käytävää vuoropuhelua. Tällaiset tapahtumat edellyttävät pitkän aikavälin suunnittelua määräraharajoitusten ja työmäärän hallitsemiseksi sekä kokonaisvaikutuksen maksimoimiseksi.

Lisäksi vuonna 2015 muualla pidettäviksi suunnitellut alan tapahtumat voitaisiin pitää Milanon maailmannäyttelyssä.

Tiedetapahtumien järjestämisessä etuna on, että Euroopan komission yhteisen tutkimuskeskuksen (JRC) toimipaikka, jossa on useita tutkimuslaboratorioita, kuten elintarvikepakkausmateriaalien ja muuntogeenisten elintarvikkeiden ja rehujen EU:n vertailulaboratoriot, sijaitsee Isprassa vain 60 kilometrin päässä maailmannäyttelyn näyttelyalueesta. Lisäksi yhteinen tutkimuskeskus tekee maailmannäyttelyn teemaan läheisesti liittyvää tutkimustoimintaa, esimerkiksi vesihuollon, ilmastonmuutoksen, maankäytön, aavikoitumisen, biopolttoaineiden jne. alalla. Yhteinen tutkimuskeskus valmistautuu parhaillaan maailmannäyttelyyn rakentamalla uutta vierailukeskusta, joka pystyy vastaanottamaan enemmän vierailijoita. Yhteinen tutkimuskeskus tarjoaa apuaan ja infrastruktuuriaan muille toimielimille, jotka mahdollisesti haluavat järjestää Isprassa asiantuntijatapahtumia maailmannäyttelyn muiden tapahtumien ohella. Asiantuntijoille ja tutkijoille, jotka haluavat vierailla yhteisen tutkimuskeskuksen toimipaikassa Isprassa, on mahdollista järjestää säännöllinen kuljetus.

5. Päätelmät ja toteutettavat toimet

Milanon maailmannäyttely vuonna 2015 tarjoaa ainutlaatuisen tilaisuuden EU:lle vahvistaa rooliaan maailmanlaajuisena toimijana elintarvikkeita ja kestävyyttä koskevien tulevien aloitteiden kehittämisessä, parantaa kansalaisten kanssa käytävää vuoropuhelua ja kertoa kansalaisille saavutuksista ja tulevaisuuden tavoitteista. Vaikutusten maksimoimiseksi ja mahdollisimman suuren näkyvyyden varmistamiseksi on aiheellista, että EU:lla on oma näyttelytila. Italialaiset järjestäjät ovat tarjonneet EU:n käyttöön tällaisen tilan, ja se olisi syytä vuokrata järjestäjiltä.

Jotta rahoille saadaan paras mahdollinen vastine, EU:n osallistumista olisi ryhdyttävä valmistelemaan varhaisessa vaiheessa ja otettava huomioon nykyiset talousarvioon kohdistuvat paineet. Budjettirajoitusten vuoksi komissio ehdottaa, että EU:n näyttelytilan koko olisi puolet näyttelytilasta, joka EU:lla oli viimeksi Hannoverissa vuonna 2000. Tämä edellyttää noin 10 miljoonan euron perusbudjettia, joka jakautuu vuosille 2014 ja 2015. Lisäresursseja on otettava käyttöön vuonna 2015 tiettyyn aiheeseen keskittyvien tapahtumien ja näyttelyiden järjestämiseen nykyisen tai suunnitteilla olevan talousarvion puitteissa.

Komissio kehottaa Euroopan parlamenttia ja muita asiasta kiinnostuneita EU:n toimielimiä toimimaan tiiviissä yhteistyössä komission kanssa, jotta maailmannäyttelystä saadaan – esittämällä EU:n yhteinen lähestymistapa ja yhdenmukaisia poliittisia viestejä kansalaisille – mahdollisimman suuri hyöty.

* * *

[1] http://www.padiglioneitaliaexpo2015.com/RLExpoImpaginatocompleto.pdf

[2] Shanghain maailmannäyttelyssä vuonna 2010 EU oli esillä Belgian paviljongissa.